**DIE LAM EN DIE LEEU**

PREEK 1:

Johannes 1:29:

Die volgende dag sien Johannes dat Jesus na hom toe aangestap kom. Hy sê toe: “Kyk, dáár is die Lam van God wat die sonde van die wêreld wegneem.

Aangrypende woorde – *“die Lam van God wat die sonde van die wêreld wegneem”*! Hoekom die LAM?

Natuurlik verwys dit na die Paasfees, die groot fees van die verlossing. In die Paasfees het die Jode teruggedink aan die uittog uit Egipte en hoe die Here hulle van die slawerny van Egipte bevry het. Maar meer spesifiek het die Jode teruggedink aan die aan toe die Here die eersgeborenes van alles en almal laat doodgaan het – behalwe die Jode. En die manier waarop die Jode beskerm is? Deur die bloed van die lam![[1]](#footnote-1) Hulle het ’n lam geslag in hulle plek en die bloed aan die deurkosyne gesmeer. Die bloed was dan ’n teken van die Here dat daar klaar vir hulle betaal is, die prys van die dood is klaar betaal.

En dis hoekom Jesus die LAM VAN GOD is – Hy kom betaal die prys! Hy word geoffer! Sy bloed word aan ons gesmeer as teken dat die dood nie meer sê oor ons het nie.

Wanneer ons Nagmaal vier, wanneer ons van die brood eet, dink ons aan die LAM VAN GOD wat geoffer is, wat vermoor is, wat gebreek is, wat Homself ten volle gegee het vir my en jou. My sonde IS vergewe; my dood IS oorwin; ek IS vry!

Is ek bereid om myself te offer? Is ek bereid om myself te gee vir Hom?

Kom ons doen dit nou:

BELYDENISAFLEGGING

**FORMULIER VIR BELYDENISAFLEGGING**

***Sondag 16:***

***Vraag 43: Watter nut verkry ons nog verder uit die offer en dood van Christus aan die kruis ?***

***Antwoord: Deur sy krag word ons ou mens saam met Hom gekruisig, gedood en begrawe. Gevolglik kan ons sondige begeertes nie meer oor ons heers nie maar kan ons onsself as ’n dankoffer aan Hom toewy.***

1. Glo jy in die enige ware God: Vader, Seun en Heilige Gees, in wie se Naam jy gedoop is?
2. Glo en bely jy dat al is jy in sonde ontvang en gebore en nog steeds tot alle boosheid geneig, jy tog in Christus geheilig is, deur die Vader tot sy kind aangeneem is en deur die Heilige Gees tot 'n nuwe gehoorsaamheid opgewek is?
3. Glo en bely jy dat die Ou en Nuwe Testament die Woord van God en die volkome leer van die Saligheid is, soos dit ook in die Belydenisskrifte van die Gereformeerde Kerke uitgedruk word en in die kerk hier geleer word?
4. Is dit jou voorneme om deur die genade van God in hierdie leer tot die einde van jou lewe standvastig te volhard, die verbondsgemeenskap met God te onderhou, Hom van harte lief te hê en in gehoorsaamheid aan sy Woord te dien, van die wêreld en sy begeerlikheid af te sien, jou lewe en saligheid buite uself in Christus te soek en so hierdie belydenis van jou met 'n godvresende lewe te bevestig?
5. Beloof jy, terwyl die volle gemeenskap met die kerk van Christus nou vir jou ontsluit word, om as 'n lewende lid van die kerk die bediening van die Woord en sakramente ywerig te soek, jou gawes gewillig en met vreugde tot nut en saligheid van die ander lede en tot uitbouing van die koninkryk van God aan te wend en dat jy jou aan die Christelike vermaning en tug sal onderwerp as jy in leer of lewe jou misgaan?

**NN, wat is hierop u antwoord?**

**DOOP VAN JOHN DU TOIT**

*Opwekking en verwelkoming*

Waar u hier openlik u geloof bely en God se verbondsbeloftes wat in u doop verseël is,

aanvaar het, wek ons u op om hierin te volhard.

In die Naam van ons Here Jesus Christus heet ons u hartlik welkom in die volle gemeenskap met die volk van God. Mag die God self van alle genade, wat ons tot sy ewige heerlikheid in Christus Jesus geroep het, nadat ons 'n kort tyd gely het, u volmaak, bevestig, versterk en grondves. Aan Hom die heerlikheid en die krag tot in alle ewigheid. Amen.

Kom ons doen almal nou wat hulle gedoen het, kom ons bely nou almal ons geloof en verbind ons om lewende offers vir God te wees.

**WAPADRANT GELOOFSBELYDENIS**

1. Ons glo dat daar net EEN God is, ons Here, die God wat Hom in die Bybel aan ons openbaar
2. Ons glo dat hierdie EEN God DRIE persone is – Vader, Seun en Heilige Gees
3. Ons glo dat die Vader alles gemaak het en steeds onderhou
4. Ons glo dat die Seun Jesus Christus is:
   1. Hy bestaan van ewigheid af saam met die Vader en die Heilige Gees
   2. Hy is as mens uit die maagd Maria gebore
   3. Hy het aan die kruis vir ons sondes betaal
   4. Hy het doodgegaan en op die derde dag opgestaan uit die dood
   5. Hy is nou by God, waar Hy ons verteenwoordig
   6. Hy is ook IN ons en dit is die hoop vir die wêreld
5. Ons glo dat die Heilige Gees in ons woon en ons lei en help
6. Ons glo ons sondes is deur ’n ware geloof in Jesus Christus vergewe
7. Ons glo dat die lewe nie met die dood eindig nie, maar dat daar ’n ewige lewe is
8. Ons glo dat ons reeds die ewige lewe het
9. Ons glo dat net geloof in Jesus Christus vir ons die ewige lewe kan verwerf
10. Ons glo dat die Bybel die Woord van God is
11. Ons glo dat die kerk die gemeenskap van gelowiges is wat deur God na die wêreld gestuur word

PREEK 2:

Jesus is die LAM VAN GOD, die volmaakte offer!

Maar Hy is selfs nog meer! Hoor hier:

Openbaring 5:5:

Toe sê een van die ouderlinge egter vir my: “Hou op huil! Kyk, die Leeu uit die stam van Juda, die nakomeling van Dawid, het oorwin en kan die boekrol en sy sewe seëls oopmaak.”

Jesus is die Leeu van Juda, die Oorwinnaar!!! Wanneer ek Nagmaal vier gaan dit nie net oor my verlede nie, dis nie net ’n *“sjoe, dankie tog, my sondes is vergewe”* nie – dis ook ’n *“kom môre, ek is reg vir jou”* –fees. My verlede is nie net vergewe nie, my toekoms is verseker – ek is oorwinnaar saam met Jesus! Ek loop agter die LEEU aan – ek is nie meer bang nie! Ek loop agter die LEEU aan – wie kan iets aan my doen! My lewe is nie ’n swaarkry, jammerkry, onderkry bestaan nie, maar ’n oorwinningsfees! Dis hoekom ons wyn het met Nagmaal – ons vier ons oorwinning!

**Romeine 8:31-39 – Die Boodskap**

**31Wat is ons gevolgtrekking oor alles wat ons tot nou toe gesê het? Dít: God is aan ons kant. Wie sou dit dan nog waag om teen ons te wees? 32God gee so baie vir ons om dat Hy nie eens sy eie Seun se lewe gespaar het nie. God het Hom in ons plek laat doodgaan. As Hy bereid was om so ver vir ons te gaan, sal Hy mos enigiets vir ons doen.**

**33Wie kan dit nou nog waag om ’n aanklag teen ons in te bring? Niemand nie! Ons is immers deur God self as sy kinders uitgekies. Boonop het Hy ons van al ons sondes vrygespreek.**

**34Wie kan dit nou nog waag om ons te veroordeel? Christus Jesus is mos aan ons kant. Hy is in ons plek dood. God het Hom ook weer lewendig gemaak. Christus het nou die heel belangrikste posisie in die hemel. Daarom kan Hy nou ons saak by God suksesvol verdedig.**

**35Wat kan ons nou nog skei van Christus se liefde vir ons? Swaarkry, probleme, vervolging, hongerpyne, ’n tekort aan klere, gevare, of dalk geweld? Nie een van hierdie dinge nie! Nie eens die grootste probleme waarvan daar in die Bybel gepraat word, kan ons ooit van Christus skei nie. 36Daar staan juis in een van die psalms:**

**“Here, ter wille van U word ons heeltyd doodgemaak. Ons is soos ’n klomp slagskape wat reg staan om geslag te word.”**

**37Al gebeur hierdie verskriklike dinge met ons, is ons nogtans oorwinnaars. Ons deel in Christus se reuse-oorwinning omdat Hy ons baie liefhet. 38Daarom is ek heeltemal seker dat niks wat met ons gebeur ons ooit van God se liefde kan skei nie. Nie eens die dood of enigiets in hierdie lewe nie. Ook nie slegte engele of ander bonatuurlike magte nie. Ook nie iets wat dalk vandag of môre met ons kan gebeur nie. Ook nie enige buitengewone kragte nie. 39Selfs nie die hoogste berg of die diepste see hier op die aarde nie. Letterlik niks in hierdie skepping kan ons ooit van God se liefde skei nie. Hy het vir ons kom wys hoe lief Hy ons het toe ons Here, Christus Jesus, in ons plek doodgegaan het.**

Ons is oorwinnaars saam met die Leeu! Volg jy Hom? Is jy naby Hom? Hou jy jou oë op Hom?

*Daar is ’n ou verhaal in Indonesië van ’n jongman wat ’n pragtige meisie op ’n pad sien loop het. Hy was so aangegryp deur haar skoonheid dat hy begin het om agter haar aan te stap. Na ’n paar kilometer draai sy om en vra hom:*

*“Hoekom loop jy so agter my aan?”*

*“Want” sê hy “jy is die mooiste mens wat ek nog ooit gesien het. In hierdie paar kilometer se stap het ek smoorverlief geraak op jou. Dis waarlik ‘love at first sight’! Wees myne asseblief”*

*Die meisie het geglimlag en vir hom gesê: “Maar jy hoef net om te kyk om te sien dat my suster wat agter jou is 10 keer mooier as ek is.”*

*Hy het omgedraai, maar daar was niemand agter hom nie.*

*Sy sê toe: “As jy so smoorverlief is op my – HOEKOM HET JY OMGEKYK?”*

Waar kyk jy? Waarvoor soek jy?

Na jy vanaand jou geloof bely het, na jy jouself aan Jesus verbind het – waar gaan jy hierdie week kyk?

Na jy vanaand saam met die Leeu van Juda geëet het – wie gaan jy volg?

Amen.

1. EKSODUS 12: “3Julle moet vir al die Israeliete die opdrag gee dat elke gesin op die tiende van hierdie maand vir hulle ’n lam in die hande moet kry. 4As daar te min mense in ’n gesin is om ’n lam alleen op te eet, moet hulle dit deel met ’n ander gesin in die omgewing. Dit moet in verhouding verdeel word volgens die getal en behoefte van elke gesin. 5Dit moet ’n rammetjie wees uit die skape of die bokke wat ’n jaar oud is en waarmee daar niks verkeerd is nie. 6Sorg vir die rammetjie tot op die veertiende van die maand. Elke gesin in Israel moet teen skemertyd sy rammetjie slag. 7Hulle moet van die rammetjie se bloed vat en daarvan smeer aan die bokant en sykante van die kosyn van die huis se voordeur waarin hulle dit gaan eet. ...

   11“Wanneer julle dit eet, moet julle aangetrek wees om op reis te gaan. Julle moet skoene aanhê en julle kieries moet al in julle hande wees. Eet die kos vinnig. Dit is die Here se Paasfees. 12Ek sal daardie nag deur Egipte trek en in die land al die oudste seuns en die diere wat eerste gebore is, doodmaak. Ek sal die gode van Egipte straf. Ek is die Here! 13Die bloed wat julle aan julle kosyne gesmeer het, sal vir My ’n teken wees dat julle daar bly. As Ek dit sien, sal Ek daardie huis oorslaan. Die ramp wat Ek oor Egipte laat kom, sal julle nie tref nie.

   14“Hierdie dag moet altyd gevier word as ’n dag van herinnering. Dit is ’n spesiale feesdag van die Here wanneer julle nageslag moet onthou wat Hy gedoen het.” [↑](#footnote-ref-1)